Valskermspringer sterf in RustenburgArgieffoto Volgens Mark Bellingan, nasionale veiligheids- en opleidingsbeampte van die Suid-Afrikaanse Valskermvereniging (Pasa), het Hennie Pretorius (46) op ŉ hoogte van 11,000 voet (3,3 km) uit die vliegtuig gespring en het sy valskerm normaal ontplooi. “Dit het geblyk dat hy nie reageer nie en die valskerm het in ‘n reguit lyn gevlieg met geen oënskynlike insette van die valskermspringer nie,” het Bellingan gesê. Pretorius se valskerm het teen ŉ gebou by die Rustenburg-valskermklub vasgevlieg. Paramedici het Pretorius op die toneel dood verklaar. Die oorsaak van sy dood moet nog bepaal word. Pretorius het onlangs ŉ versneldevryval-program voltooi en het al ‘n totaal van 11 valskermspronge gedoen. Bellingan het gesê die voorval word ondersoek en dat die valskermtoerusting na ŉ tegnikus gestuur is om geïnspekteer te word.